Henricus Dei gratia Albanensis episcopus apostolice sedis legatus dilectis in Domino filiabus Helisabeth abbatisse monasterii de Tart et sororibus eiusdem loci presentibus et futuris in perpetuum. Religiosis desideriis facilem nos impertiri decet assensum et debita benignitate votis annuere que ab equitatis tramite non discordant. Inde est quod helemosinam in manu nostra vobis collatam nostrarum duximus roborandam testimonio litterarum. Noverint ergo presentes pariter et futuri quod Mauricius miles de Genlei et uxor eius Elisenz pro redemptione animarum suarum terciam partem molendini eiusdem ville de Genzei et quicquid in eo acquirere deinceps poterunt et quondam hominem suum Benignum nomine monasterio vestro de Tart per manum nostram in perpetuam helemosinam contulerunt. Ita sane ut vestra sit iam nunc proprietas et de manu vestra illi teneant in vita sua de molendino annuam habeatis investituram duorum sextariorum annone et decem piscium, de homine similiter duodecim nummos quandiu ipsi vixerint et tenere voluerint. Postea vero ad vos libere cuncta deveniant. Similiter non donaverunt domum de hereditate ipsius predicte Helisent quam habebant apud Divionem. Preterea concessit idem Mauricius ut si voluerit uxor eius ad vestrum collegium se conferre dimidium omnium bonorum que possident cum ea pariter habeatis. Huius rei tunc fuerunt : Willermus abbas Cisterciensis, Arveius abbas de Firmitate, Stephanus clericus de Favervio, Dominicus eiusdem Stephani capellanus, Ugo villicus de Longa Aqua, Petrus frater eius, Petrus canonicus Sancti Stephani qui dicitur de Raspant, Arveius et Henricus conversi vestri. Actum apud Divionem in presentia nostra anno ab Incarnatione Domini Mo Co LXXXo. Siquis helemosinam hanc corruperit auctoritate Domini pape et nostra excommunicationi subiaceat.